ซิตี้แบงก์ลุยเศรษฐีเงินล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ซิตี้แบงก์มาแล้วตะลุยกวาดลูกค้าบุคคลรายย่อยระดับ 2 ล้านบาท เพิ่มขึ้น 3 เท่าตัว ปีหน้าเปิดสาขาเพิ่ม 20 แห่ง
น.ส.สุกัญญา เตกิตติพงษ์ รองผู้อำนวยการสายบุคคลธนกิจ ธนาคารซิตี้แบงก์ เปิดเผยว่า ธนาคารได้ตั้งเป้าขยายฐานลูกค้ารายย่อยที่มีสินทรัพย์ขั้นต่ำ 2 ล้านบาทขึ้นไป ให้เพิ่มขึ้น 3 เท่าตัว ภายในปี 2556 จากฐานลูกค้ารายย่อยที่มีอยู่ในปัจจุบันประมาณ1 หมื่นราย โดยจะใช้บริการด้านเวลธ์ แมนเนจเมนต์ ซึ่งเป็นบริการให้คำปรึกษาด้านเงินฝากและการลงทุนเป็นผลิตภัณฑ์หลักในการเจาะกลุ่มลูกค้าเป้าหมาย โดยเฉพาะในพื้นที่เขตกรุงเทพฯ ซึ่งคาดว่าจะมีลูกค้าอยู่เกือบ 1 ล้านราย
“ที่ผ่านมาลูกค้าของซิตี้แบงก์จะมีสินทรัพย์โดยเฉลี่ยที่ 67 ล้านบาท ดังนั้นการปรับลดกลุ่มเป้าหมายลงมาเหลือวงเงินขั้นต่ำที่ 2 ล้านบาท จะสามารถตอบโจทย์ของลูกค้าทั่วไปได้ และช่วยขยายฐานลูกค้ารายย่อยของเราได้มากขึ้น เพราะขณะนี้นักลงทุนเริ่มหันมาสนใจการลงทุนอื่นๆ นอกเหนือจากเงินฝากประจำมากขึ้น เช่น ตั๋วบี/อี กองทุนรวม หรือกองทุนแอลทีเอฟ” น.ส.สุกัญญา กล่าว
นอกจากนี้ ธนาคารยังมีแผนจะขยายสาขาเพิ่มขึ้นอีก 2 สาขาภายในปีนี้ และจะขยายเพิ่มขึ้นเป็น 20 สาขา ภายในปี 2555 ตามแผนพัฒนาสถาบันการเงินฉบับที่ 2 ของธนาคารแห่งประเทศไทย (ธปท.) เพื่อขยายฐานลูกค้ารายย่อยเพิ่มขึ้น เนื่องจากรายได้จากลูกค้ารายย่อยขณะนี้คิดเป็นเพียง 10% ของฐานรายได้ทั้งหมดของธนาคารเท่านั้น 
“สาขาแรกจะอยู่ในย่านถนนสีลม แต่ขณะนี้ยังอยู่ในระหว่างการขออนุญาต” น.ส.สุกัญญา กล่าว
นายปราดีพ แพนท์ ผู้จัดการใหญ่สายบุคคลธนกิจ ธนาคารซิตี้แบงก์ กล่าวว่า ลูกค้าบุคคลที่มีสินทรัพย์อย่างน้อย 2 ล้านบาทแม้ว่าจะได้รับบริการจากธนาคารและ บลจ. แต่ยังมีอีกมากที่ยังต้องการมืออาชีพมาดูแลเรื่องบริการด้านเงินฝาก และบริการเงินลงทุน รวมถึงคัดสรรผลิตภัณฑ์การลงทุนที่เหมาะสมกับความเสี่ยงของลูกค้าแต่ละราย เพื่อเพิ่มความมั่งคั่งและเพิ่มผลตอบแทนที่ดีที่สุดให้กับลูกค้า